《双溪行》
宋代·陈舜俞

星郎休官两鬓白，惯作五侯堂上客。
半入人家锁深宅。偶来花幕双溪头，
闻有侍儿旧相识。五马情多载酒过，
主人犹须屏障隔。黄昏移烛背重帘，
初度清歌响疏拍。宛转别是京洛声，
中有离愁千万尺。曲中复作孤吹笛，
玉龙一吟群籁寂。金罍不酌四座听，
淡月朦胧挂空碧。更将馀意写琵琶，
手抹凤槽鸣历历。梁州欲彻幺弦断，
应恐外人知怨抑。主人不许傅青翼，
独听星郎语近壁。小声呜咽话当年，
公子樽前最怜惜。朱门出后身转轻，
往事消沉无处觅。星郎日有流落恨，
回向玳筵双泪滴。劝君收泪听我歌，
众散有命可奈何。君不见陇头水，
入海不知几千里。又不见风中花，
吹向千家复万家。人生莫作等閒别，
事去老大空咨嗟。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。